**Informatīvais ziņojums par finansiālā nodrošinājuma nepieciešamību Lauku atbalsta dienesta informācijas sistēmu pielāgošanai saistībā ar samazinātu sodu sistēmas ieviešanu pirmreizējas maznozīmīgas pārdeklarēšanas gadījumos**

1. **Ievads**

 Zemkopības ministrija iesniedz izskatīšanai Ministru kabinetā informatīvo ziņojumu par finansiālā nodrošinājuma nepieciešamību Lauku atbalsta dienesta informācijas sistēmu pielāgošanai saistībā ar samazinātu sodu sistēmas ieviešanu pirmreizējas maznozīmīgas pārdeklarēšanas gadījumos (turpmāk – informatīvais ziņojums), lai informētu Ministru kabinetu par:

1) grozījumiem Komisijas 2014. gada 11. marta Deleģētajā regulā (ES) Nr. 640/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā (turpmāk – regulas Nr. 640/2014 grozījumi), ar kuriem tiek noteikts pienākums dalībvalstij izveidot samazinātu sodu sistēmu pirmreizējas maznozīmīgas pārdeklarēšanas gadījumos piesakoties atsevišķiem ES platībmaksājumu atbalsta pasākumiem lauksaimniecībai un lauku attīstībai;

 2) papildus nepieciešamo finansējumu, lai nodrošinātu regula Nr. 640/2014 grozījumu ieviešanu un Lauku atbalsta dienesta informācijas sistēmu pielāgošanu samazinātu sodu sistēmas ieviešanai.

Zemkopības ministrija informē, ka naudas līdzekļi Lauku atbalsta dienestam (turpmāk – LAD) nepieciešami jau 2016. gadā, lai varētu nodrošināt regulas prasību izpildi par samazinātu sodu sistēmas ieviešanu pirmreizējas maznozīmīgas pārdeklarēšanas gadījumos, pielāgojot LAD informācijas sistēmas, un varētu piemērot regulas grozījumus ar atpakaļejošu datumu jau no 2016. gada 1. janvāra.

1. **Kopējās lauksaimniecības politikas vienkāršošana un regulas Nr.640/2014 grozījumi**

Latvijai ir pilnā mērā jānodrošina administrēšanas un kontroles sistēmas uzturēšana un pilnveidošana saskaņā ar ES noteikto regulējumu, lai ik gadu 62 tūkstošiem lauksaimnieku pilnā apjomā un savlaicīgi nodrošinātu Eiropas lauksaimniecības garantiju fonda (turpmāk – ELGF) un Eiropas lauksaimniecības fonda lauku attīstībai (turpmāk – ELFLA) pasākumu maksājumus kopējā summā vairāk nekā 3 miljardi EUR (1,5 LAP + 1,6 TM) jaunajā plānošanas periodā (2014.–2020. gadam).

 Šie atbalsta maksājumi dažādu pasākumu veidā ir svarīgi gan lauksaimniekiem, gan arī Latvijas ekonomikai kopumā, jo uzlabo lauku saimniecību ienākumus un ierobežo ienākumu atšķirības, uzlabo lauksaimniecības nozares konkurētspēju, atlīdzina ražošanas grūtības, lai zemes apsaimniekošana netiktu pārtraukta, garantē ilgtspējīgāku ražošanas praksi un ieguldījumu vides saglabāšanā, atbalsta nodarbinātību lauku apvidos un sekmē ekonomikas dažādību.

Kopējās lauksaimniecības politikas (turpmāk – KLP) vienkāršošanas process pirmkārt ir orientēts uz lauksaimniekiem, tomēr ir paredzēts veikt arī virkni uzlabojumus vienkāršojot ELGF un ELFLA pasākumu administrēšanu. Šie pasākumi, saskaņā ar EK regulu nosacījumiem, ir obligāti izpildāmi un saistoši akreditētajām maksājumu aģentūrām. Līdz ar to, LAD ir obligāti jāievieš būtiskas izmaiņas informācijas sistēmās, kuru īstenošanai ir nepieciešams papildus finansējums.

KLP vienkāršošanas nepieciešamība aktualizējās jau 2015. gadā, jo jaunās reformas ieviešanas gaitā dalībvalstīs tika konstatēti vairāki pasākumi un īstenošanas prasības, kuras nepieciešams bez vilcināšanās vienkāršot. ES Lauksaimniecības un lauku attīstības komisārs Fils Hogans KLP vienkāršošanu izvirzīja kā vienu no savām darba prioritātēm. Pēc Eiropas Komisijas (turpmāk - Komisija) lauksaimniecības komisāra aicinājuma 2015. gada otrajā pusē divos posmos tika īstenoti jau vairāki vienkāršošanas pasākumi, tai skaitā vienkāršotas vadlīnijas un atvieglotas prasības ekoloģiski nozīmīgu platību slāņa izveidei lauku reģistrā, mīkstināti atbilstības nosacījumi saistībā ar identifikācijas un reģistrācijas prasībām dzīvniekiem, uz kuriem attiecas brīvprātīgais saistītais atbalsts, precizēti gados jaunu lauksaimnieku atbalsta piešķiršanas nosacījumi, paredzēta saistītā atbalsta ikgadēja finansējuma pārvietošanas iespēja starp atbalsta pasākumiem, paredzēta iespēja ieviest sākotnējo iesniegumu izvērtēšanas jeb priekškontroļu procesu dalībvalstīs, kuras ieviesušas ģeotelpisko iesniegumu sistēmu, un, kas Latvijā deva iespēju jau šogad informēt lauksaimniekus par iesniegumos pieļautajām pārdeklarēšanas un dubultās deklarēšanas kļūdām, tādējādi vairākiem tūkstošiem lauksaimnieku tika sniegta iespēja precizēt iesniegumus un izvairīties no sankciju piemērošanas, pilnveidots arī kontroļu atlases process. Minētie vienkāršošanas pasākumi tika īstenoti LAD rīcībā esošā finansējuma ietvaros.

Šogad Komisija nāca klajā ar priekšlikumiem integrētās administrēšanas un kontroles sistēmas vienkāršošanai, rosinot precizēt priekškontroļu rezultātu paziņošanas termiņus, samazināt administratīvo sodu gadījumos, kad netiek izpildītas zaļināšanas maksājuma kultūraugu dažādošanas noteiktas prasības, precizēt nosacījumus par administratīvo sodu piemērošanu, ja pārkāpumus konstatē attiecībā uz potenciāli atbalsttiesīgajiem dzīvniekiem, rosina noteikt lineāru administratīvā soda apmēra noteikšanas kārtību attiecībā uz platību pārdeklarēšanu, piesakoties noteiktu platībmaksājumu atbalstam, un rosināja arī ieviest samazinātu sodu sistēmu par pirmo pārkāpumu mazas pārdeklarēšanas gadījumos jeb “dzeltenās kartītes” principu. Minētie priekšlikumi ietverti regulas Nr. 640/2014 grozījumu projektā.

Eiropas Komisija par regulas Nr. 640/2014 grozījumu projektu konsultējās ar Komisijas Tiešo maksājumu ekspertu darba grupu un šī gada 4. maijā projekts tika nosūtīts izvērtēšanai Eiropas Padomei un Eiropas Parlamentam. Eiropas Padomes Īpašās Lauksaimniecības komitejā regulas Nr. 640/2014 grozījumu projekts pēc rakstiskas viedokļu apzināšanas tika atbalstīts šī gada maijā un Latvija bija vienīgā dalībvalsts, kura iebilda par regulas apstiprināšanu. Ņemot vērā procedūru saskaņā ar Līguma par Eiropas Savienības darbību 290. pantu un Regulas Nr. 1306/2013 115.pantu, deleģētais akts stājas spēkā pēc tam, kad divu mēnešu laikā nav izteikti iebildumi no Padomes puses.

Jāatzīmē, ka saistībā ar samazinātu sodu sistēmu pirmreizējas maznozīmīgas pārdeklarēšanas gadījumos, tiek grozīta arī Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (turpmāk – regula Nr. 809/2014). Regulas Nr. 809/2014 grozījumu projekts paredz, ka pirmreizējos maznozīmīgas pārdeklarēšanas pārkāpumu gadījumos, kad tiks piemērots samazināts administratīvais sods (par 50%), nākamajā gadā būs jāveic atkārtotas attiecīgo saimniecību pārbaudes uz vietas, lai pārliecinātos par maksājumu atbilstības nosacījumu izpildi.

Eiropas Komisija regulas Nr. 640/2014 grozījumu projektu un regulas Nr. 809/2014 grozījumu projektu virza apstiprināšanai kā vienotu paketi un paredzēts, ka regulas tiks apstiprinātas un publicētas Eiropas Savienības Oficiālajā Vēstnesī līdz šā gada augusta vidum. Regulu ieviešanai nav paredzēts pārejas periods un tās būs jāpiemēro ar atpakaļejošu datumu no 2016. gada 1. janvāra.

Samazināta soda sistēma paredz, ka tiek samazināts administratīvais sods lauksaimniekam par 50% konstatējot pirmo nelielo pārdeklarēšanas pārkāpumu. Par nelielu pārdeklarēšanu tiek uzskatīti gadījumi, kad deklarētās platības un noteiktās platības starpība nepārsniedz 10% no noteiktās platības. Priekšlikums paredz arī prasību ieturēt administratīvo sodu pilnā apmērā par pieprasījuma gadu, kad piemērots 50% samazinājums, gadījumā, ja lauksaimniekam nākamajā gadā tiek uzlikts vēl viens sods par pārdeklarēšanu saistībā ar attiecīgo atbalsta pasākumu.

Samazināta soda sistēma ir labvēlīga lauksaimniekiem, jo tiks samazināts administratīvā soda apmērs.

Lauku atbalsta dienestam samazināta soda sistēma nozīmē no lauksaimniekiem atgūstamo līdzekļu apjomu samazinājumu un debitoru skaita samazināšanos, taču nepieciešami papildus ieguldījumi, lai pielāgotu informācijas sistēmas, jo turpmāk platībmaksājumiem būs jāpiemēro divas atšķirīgas administratīvā soda aprēķināšanas metodes, tai skaitā jāparedz administratīvā soda samazināšanas iespējas un palielināšanas iespējas ar atpakaļejošu datumu, jāparedz kārtība summu atgūšanai no administratīvā soda samazinājuma, ja pārkāpums tiek, konstatēts nākamajos, gados, un palielināsies pārbaužu saimniecībās uz vietas skaits par vairāk nekā 900 pārbaudēm.

Ņemot vērā apstākli, ka regulu regulas Nr. 640/2014 grozījumi tiks pieņemti tikai šī gada augustā, tad Lauku atbalsta dienesta budžetā nav paredzēti finanšu resursi informācijas sistēmu izmaiņām.

1. **Pasākumi, lai ieviestu regulas Nr. 640/2014 grozījumus Latvijā un nepieciešamā finansējuma aprēķins**

Ieviešot samazinātā soda sistēmu, LAD būs jāveic lauksaimnieku uzraudzība, kuriem ir konstatēti nelielas pārdeklarēšanas gadījumi, savukārt konstatējot atkārtotas pārdeklarēšanas gadījumus turpmākajos gados, jāatgūst līdzekļu apjoms, kas atbilst samazinātā administratīvā soda pilnam apmēram. Sistēmas ieviešana būtiski sarežģī maksājumu administrēšanu un rada nepieciešamību veikt izmaiņas informācijas sistēmās.

Konstatējot atkārtotus mazas pārdeklarēšanas gadījumus, LAD būs jāpārskata pat trīs gadus seni aprēķini, veikto kontroļu rezultāti un grāmatojumi, kas ir būtiskas LAD informācijas sistēmu sastāvdaļas.

Lai ieviestu samazināta soda sistēmu, LAD ir jāveic vairākas izmaiņas informācijas sistēmu programmatūrā, kas skar šādas LAD IS sadaļas:

- integrētajā administrēšanas un kontroles sistēmā (IAKS),

- lauku reģistra ģeotelpiskās informācijas sistēmā (LĢIS),

- maksājumu informācijas sistēmā (MIS).

Lai nodrošinātu regulas Nr.640/2014 grozījumu ieviešanu un Lauku atbalsta dienesta informācijas sistēmu pielāgošanu samazināta soda sistēmas ieviešanai, kā arī nodrošinātu savlaicīgu maksājumu izmaksu 2016. gadā par 2016. gada lauksaimnieku iesniegtajiem platību maksājumu iesniegumiem, ir jāveic šādas informācijas sistēmu izstrādes:

1. jaunu pārdeklarēšanas administratīvo sodu aprēķināšanas sistēmas izstrāde šādiem atbalsta pasākumiem - vienotais platību maksājums, atbalsts jaunajiem lauksaimniekiem, atbalsts apvidos ar dabas un specifiskiem ierobežojumiem un maksājumi Natura 2000 mežu teritorijās;

2. izmaiņas ar atpakaļejošu datumu piemērojamo administratīvo sodu veidošanas procesā;

3. jaunas aprēķinu secības veidošana, lai izvairītos no kļūdām aprēķinos saistībā ar jauno samazināto sodu sistēmas procesu;

4. jāizveido vēstures uzskaite par pārbaudēm uz vietas saimniecībās, lai veiktu atkārtotas pārbaudes nākamajos periodos;

5. izmaiņas maksājumu informācijas sistēmā;

6. izmaiņas finanšu disciplīnas aprēķinā, pielāgojot to samazinātu sodu sistēmas principiem.

LAD informācijas sistēmu uzlabošanai kopsummā nepieciešami 500 000 euro periodā no 2016.–2018. gadam. Savukārt jau 2016. gadā nepieciešami papildus 57 826 euro no budžeta programmas 02.00.00 „Līdzekļi neparedzētiem gadījumiem”, jo par nākamajiem gadiem (2017. un 2018. gadu) ir iesniegts finanšu pieprasījums jaunās politikas iniciatīvai (JPI) vidējam termiņam “Kopējās lauksaimniecības politikas ES 2014-2020 reforma – pilnveidošanas un vienkāršošanas pasākumi”.

Detalizēts izmaksu aprēķins ir sniegts pielikumā.

Zemkopības ministra p.i. U.Augulis

17.08.2016. 9:27

1546

Orlovskis

67027370, Andris.Orlovskis@zm.gov.lv

Pielikums

**Nepieciešamā papildus finansējuma aprēķins, lai nodrošinātu Lauku atbalsta dienesta informācijas sistēmu pielāgošanu samazināta soda sistēmas ieviešanai pirmreizējas mazas pārdeklarēšanas gadījumos 2016. gadā**

|  |  |  |  |
| --- | --- | --- | --- |
| EKK | Koda nosaukums | Izmaksu aprēķins | EUR |
| **1000 - 9000** | **Izdevumi kopā** | **57 826** |
| 5000; 9000 | Kapitālie izdevumi | 57 826 |
| **5000** | **Pamatkapitāla veidošana** | **57 826** |
| 5121 | Datorprogrammas | **Informācijas sistēmu izmaiņas:**Izmaksu summa ir aprēķināta pamatojoties uz LAD informācijas sistēmu (LAD IS) izstrādes ārpakalpojuma vidējo izmaksu līmeni.Vidēji 1 cilvēkdienas izmaksas: 1 stundas vidējā izmaksa 33,75 *euro* \*8 =270 *euro.*270 *euro* + 21% PVN- 56.70 *euro* = 326,70 *euro*Informācijas sistēmu izstrādei nepieciešamas 177 cilvēkdienas (c/d) 177\* 326,7 *euro*= **57 826 *euro,***tai skaitā, izmaksu sadalījums*, euro*:Projekta vadība 10% = 5783Sistēmanalītiķi /  projektētāji 25% = 14457SQL programmētāji 28% = 16191JAVA programmētāji 18% = 10409Testētāji 12% = 6939Citu tehnoloģiju (EBS, Ruby On Rail) eksperti 2% = 1156Konfigurāciju speciālisti 3% = 1735 Datu bāžu (DB) administratori 2% = 1157 | 57 826 |